Huisvoorsitter – Sonop
Huisvoorsitter: CM Kriel
As ek terugdink aan my studentejare tot dusver is daar een hoogtepunt wat kop en skouers bo die res uitstaan: my tyd hier in Sonop en al die herinneringe wat daarmee gepaard gaan.
Sonop is een van die oudste koshuise op Tuks en het daarom ‘n baie ryke kultuur en tradisie wat sedert 1916 kom. Daar is net 160 manne wat op ‘n slag in Sonop kan bly, daarom is dit ‘n groot voorreg om deel van hierdie unieke koshuis te kan wees. Die Sonop-familie is een wat nog baie jare by my sal bly en daarvoor sal ek ewig dankbaar wees.
Sonop is nie net ‘n gewone studente-woning nie. Daar is verskriklik baie dinge wat Sonop onderskei van enige ander studente-woning in die wêreld. Die twee dinge wat vir my uitstaan is die deursettingsvermoë en mentaliteit van ons inwoners. Die bekende Sonop-gesegde: “Jy sal nooit so baie vir Sonop kan beteken soos wat Sonop vir jou kan beteken nie” laat my net weer besef dat Sonop ‘n merkwaardige impak op al sy lede het gedurende hulle verblyf in Sonop en ook in die opeenvolgende jare.
Hoekom is Sonop die beste? Dit is hier in ons mure ingetrek, as jy by Sonop instap het die plek onmiddellik ‘n effek op jou. Dit is nie moontlik om Sonop en al sy dinge aan iemand van buite af te verduidelik nie. Die volgende aanhaling van CJ Langenhoven som vir my ‘n Sonopper goed op:
“Gee my ‘n man wat sê wat waar is
as die duiwel daar is,
as die regter weg is,
as hy straf in plaas van beloning kry.“
Sonop se vier pilare is: Senioriteit, Lojaliteit, Integriteit en Dissipline. Hierdie waardes en jou Sonop-ervaring bied aan jou ‘n geheime wapen en voorsprong in die lewe. Hier in Sonop word jy die man wat jy nog altyd wou wees. Groei en ontwikkeling in Sonop is onafwendbaar – as onseker Ienk stap jy deur die hekke en ‘n paar jaar later stap jy as toegeruste Sonop-man die res van die wêreld in.
Laat die byle huil!